<classify> KIAMA cha kuingiza vifaa mtumba vya kielektroni vikiwemo friji na televisheni kitafika ndani ya wiki tatu zijazo, baada ya kutungwa kwa Kanuni mpya kuhusu taka hizo, huku Kanuni mpya nyingine za Udhibiti na Usimamizi wa Taka Hatarishi zikianza kutumika mwezi huu.Aidha wananchi wa hali ya chini wanaofanya kazi ya kukusanya na kuuza chupa za plastiki, vyuma chakavu na oili chafu, watakuwa wanaratibiwa na serikali za mitaa na utaratibu wa kuwapa vitambulisho kama vile vya machinga, uko njiani ili watambulike. Akizungumza na waandishi wa habari jana Dar es Salaam, Katibu Mkuu Ofisi ya Makamu wa Rais, Joseph Malongo alisema kwa muda mrefu walikuwa kimya kuhusu udhibiti wa taka hizo, kwa kuwa kanuni zilizokuwepo, zilikuwa za zamani na zenye upungufu kwenye maeneo mbalimbali. Tulikuwa kimya sana sasa tumeamka tumeweka mifumo thabiti na imara ya kufuatilia udhibiti wa taka zote nchini zinazoingia na zinazotoka, hii itasaidia nchi kutokuwa eneo la kutupia taka, alisema Malongo. Akizungumzia kanuni hizo za vifaa vya mtumba vya kielektroniki, Malongo alisema katika Kanuni za awali za mwaka 2009 za Udhibiti na Usimamizi wa Taka Hatarishi, aina zote za taka zilikuwa pamoja na zinatumika na kanuni hiyo. Alisema lakini kutokana na maendeleo na mabadiliko ya sasa, Kanuni mpya ya 2019 imeondoa aina ya taka ndani ya kanuni hiyo na kutungiwa kanuni zake. Alitaja kanuni hiyo mpya inayosubiriwa kusainiwa na Mwanasheria Mkuu wa Serikali ni Kanuni mpya za Udhibiti na Usimamizi wa Vifaa Mtumba vya Kielektroniki, ambayo itatoka ndani ya wiki tatu zijazo na kuanza kutumika. Alisema ndani ya kanuni hiyo, vifaa mtumba vya kielektroniki vikiwemo friji, televisheni, radio, kompyuta na vifaa vingine kama hivyo uingizwaji wake nchini utatakiwa kufuata kanuni, zipo zitakazopigwa marufuku kuingia. Unakuta mafriji yameharibika au muda wake wa matumizi unakaribia kufika mfanyabiasha anayakusanya huku nje na kuyaleta nchini kuyauza, vivyo hivyo kwa televisheni, radio na kompyuta, sasa kwenye kanuni mpya mwisho wake umewadia wa kufanya nchi kuwa eneo la kutupa takataka, alisisitiza Malongo.Akizungumza kuanza kutumika kwa Kanuni mpya za Udhibiti na Usimamizi wa Taka Hatarishi, Malongo alisema zimeshapitishwa na zimeanza kutumika nchini Septemba 13, mwaka huu huku zikiweka adhabu kali kwa wanaovunja. Adhabu hizo ni kifungo na faini ya hadi Sh bilioni 10, kwa watakaokwenda kinyume huku mwongozo wake ukiwa ni kwamba vibali vyote vya kufanya biashara hiyo vinatolewa na Waziri mwenye dhamana ya Mazingira.  <topic>: KITAIFA 